מוניקה סקס

מוניקה סקס היא להקת רוק ישראלית שהוקמה ב-1992. הלהקה נקראת על שם מוניקה פרידמן, הבסיסטית של להקת הפאנק "קילר הלוהטת", ששם הבמה שלה היה "מוניקה סקס". הלהקה נחשבת לאחת מהבולטות בגל להקות רוק ישראלי שצמחו בתחילת שנות התשעים. "מוניקה סקס" החלה לפעול בתחילת שנות ה-90, תחילה בהופעות ולאחר מכן גם בהקלטת סקיצות לשיריה. ההיכרות המוקדמת בין יהלי סובול ושחר אבן צור החלה עוד בימי בית הספר היסודי בתל אביב, והמשיכה מאוחר יותר בגיל הנעורים, כשסובול ניגן בלהקת רוק, שניגנה קאברים, בשם פג. אבן צור היה זה שעשה להם סאונד. פיטר רוט, החבר השלישי בהרכב, הגיע מחולון והצטרף ללהקה ב-1992. ב-1994 הקליטה הלהקה את אלבומה הראשון, "פצעים ונשיקות", שיצא ב-1995 בהפקתו של ירמי קפלן. חברי הלהקה באלבום זה היו הסולן יהלי סובול שגם ניגן בגיטרות, המתופף שחר אבן צור, הגיטריסט פיטר רוט והבסיסט יוסי חממי. סובול כתב והלחין את רוב שירי האלבום, שמתוכו הצליחו השירים "פצעים ונשיקות", "סאן חוזה", "כל החבר'ה", "עוד פעם", "על הרצפה" ו"מכה אפורה" (שנתיים מאוחר יותר שימש השיר כשיר הפתיחה של סדרת הטלוויזיה "פלורנטין"). הבסיסט חממי עזב את הלהקה בעת ההופעות שליוו את האלבום. שלושת חבריה הנותרים עברו לגור בניו יורק במטרה להמשיך שם את פעילות הלהקה, ושם כתבו והופיעו עם חומר מקורי באנגלית. בסוף 1996 התפרקה הלהקה. אבן צור נשאר לגור בארצות הברית, בעוד סובול ורוט חזרו לישראל. ב-1999 הקליט סובול את אלבום הסולו שלו "סוס" ורוט עבד באותה תקופה עם הרכבים שונים כ"מלכת הפלקט" ו"הזבובים". בפגישת חברים בין סובול ואבן צור בשנת 2000 הוחלט על הקמה מחדש של הלהקה, וביולי 2001 יצא אלבומה השני, "יחסים פתוחים". רוט השתתף בעיבודי השירים ולקח בנוסף לתפקיד הגיטרה את תפקיד הבס. בהקלטות השתתף אלדד גואטה כקלידן ולאחר מכן כקלידן וכבסיסט בהופעות. גואטה גם השתתף בעיבודי השירים באלבום, שממנו הצליחו "הפוך בשמש", "איש קש", "מילי" ו"גשם חזק". בפברואר 2003 הוציאה הלהקה את אלבומה השלישי, "חיות מחמד", בהפקת יזהר אשדות. מתוך האלבום הצליחו השירים: "הקונפורמיסט", "שנים חסומות", ו"מספיק בנאדם". באותה שנה השתתפו חברי הלהקה בנגינה באלבומו של שלום חנוך, "אור ישראלי". באלבום זה ניגן גואטה כבסיסט. לאחר מכן המשיכו חברי הלהקה בקריירות מוזיקליות, בתקליטי סולו ובהפקה והלחנה לפרויקטים אחרים. בשנת 2005 הופיעה הלהקה בקליפ לשיר של להקת אינפקציה, "סרט של סקס". בקליפ מופיעים חברי הלהקה כשהם מנגנים ועושים ליפ סינק ללהקת אינפקציה. בשנת 2010 שבה הלהקה לפעילות בפעם השנייה, כשהצטרף אליה באופן רשמי הבסיסט ספי אפרתי. באוקטובר אותה שנה הוציאה סינגל ראשון לקראת אלבומה הרביעי, בשם "השמלה ממדריד" שזכה להצלחה ודורג במקום הראשון במצעד של גלגלצ. בדצמבר הוציאה את הסינגל "מנגינה" שגם זכה להצלחה ובפברואר 2011 יצא האלבום המלא, שנקרא גם הוא "מנגינה", בחברת ארומה מיוזיק. לאחר צאת האלבום יצא במרץ גם הסינגל "רמקולים" וזכה להצלחה. את רוב שירי האלבום כתב והלחין סובול, ועל ההפקה המוזיקלית היה אחראי עופר מאירי, שגם עיבד את השירים יחד עם חברי הלהקה. באותה השנה, זכו חברי הלהקה בפרס אקו"ם למחברי השנה. שיתוף הפעולה בין הלהקה לבין עופר מאירי נמשך בשנת 2012, כאשר חבריה התארחו באלבום "השלישי" של הרכבו של מאירי מטרופולין. במסגרת האלבום שרה הלהקה את השיר "שם, כי אין כבר כאן". באוקטובר 2013 הוציאה הלהקה את הסינגל "שוב יורד אור חקי אפרורי" שכתב המשורר מאיר ויזלטיר והופק מוזיקלית על ידי אייל אבן צור (אחיו הצעיר של המתופף). זה היה השיר הראשון של הלהקה שלא נכתב על ידי אחד מחבריה. בינואר 2014 הוציאה הלהקה את הסינגל השני "מרוב אהבה". במרץ 2014 יצא האלבום החמישי של הלהקה, "מקצועות חופשיים". לאחר צאת האלבום יצא גם הסינגל "איש גדול" שהגיע למקום הראשון במצעד של רשת ג'. במאי 2019 יצא אלבום האולפן השישי, "לילה חדש", בהפקתו המוזיקלית של מתופף הלהקה שחר אבן צור. מתוך האלבום יצאו כסינגלים שיר הנושא, "ידענו לרקוד" ו"זה זמן". בינואר 2022 הלהקה הוציאה סינגל בשם "הקול שמבפנים". בינואר 2024 הלהקה הוציאה סינגל בשם "העץ יחיה" בשיתוף עם הזמרת עלמה גוב. פצעים ונשיקות (1995) יחסים פתוחים (2001) חיות מחמד (2003) מנגינה (2011) Spine EP ‏(2012) מקצועות חופשיים (2014) לילה חדש (2019) אור ישראלי - שלום חנוך (2003) שתי גיטרות בס תופים - אריק איינשטיין (2004) רגעים - אריק איינשטיין (2006) מהדורות ויניל פצעים ונשיקות (2018) חיות מחמד (2023) מוניקה סקס, ברשת החברתית פייסבוק מוניקה סקס, סרטונים בערוץ היוטיוב מוניקה סקס, באתר Last.fm (באנגלית) מוניקה סקס, באתר MusicBrainz (באנגלית) מוניקה סקס, באתר Discogs (באנגלית) מוניקה סקס, באתר Tab4u מוניקה סקס, דף שער בספרייה הלאומית מוניקה סקס, באתר MOOMA (בארכיון האינטרנט) מוניקה סקס באתר confia ליה פן, "מוניקה סקס" מספרים על שובה של הלהקה בגרסת ההורים, באתר הארץ, 17 בדצמבר 2010 יקי הפשטיין, מוניקה סקס: סופר-גרופ של מקצועות חופשיים, באתר nrg‏, 27 באפריל 2014 ניר וולף, הרוק לא מת (הוא רק מזדקן), באתר ישראל היום, 30 במאי 2014 צפו: מוניקה סקס בהופעה חיה, באתר וואלה, 28 בינואר 2016 עכבר העיר אונליין, הלילה בו מוניקה סקס נחטפו על ידי מעריצים, באתר הארץ, 17 במאי 2016 ניקי גולדשטיין,"קארפול קריוקי" עם מוניקה סקס, ראיון באתר יוטיוב, אוגוסט 2017 אלכסנדרה לוקש, מוניקה סקס: "המפתח הוא יחסים פתוחים", באתר ynet, 3 ביוני 2019 אסף נבו, סקס, הורים ורוקנרול, באתר ישראל היום, 20 ביוני 2019 רז שכניק, משהו עמוק, משהו מתוק, סיפור אהבה, באתר "ידיעות אחרונות", 4 במרץ 2022 הפרק מנגינה - מוניקה סקס בהסכת שיר אחד, בשירות הזרמת המוזיקה "ספוטיפיי" דודי פטימר, ‏"לא יצא לי טייק, אז זרקתי את הגיטרה": פיטר רוט חושף סודות, באתר מעריב אונליין, 23 באפריל 2017 איתי נאור‏, רוקנרול, איתי נאור שמח לבשר כי מוניקה סקס עדיין בכושר, באתר וואלה, 10 בפברואר 2003 מספיק בן אדם - יזהר אשדות על הפקת מוניקה סקס, ראיון באתר יוטיוב, 11 במרץ 2020 בן שלו, למה הקרח לא נמס? על האלבומים החדשים של מוניקה סקס ואייל אבן צור, באתר הארץ, 11 בפברואר 2011